अजमेर. पेंडेंसी के बढ़ते मामलों का सिरदर्द कम करने के लिए 2015 के आखिरी तीन-चार दिनों में होने वाली वारदात के मामलों में मुकदमा दर्ज करने से पुलिस कतराती नजर आ रही है। पिछले 10 दिनों के अंतराल में शहर के 10 थानों में मात्र 20 मुकदमे ही दर्ज किए गए हैं।
छिटपुट मामलों में तो मौखिक ही कार्रवाई का दिलासा देकर फरियादियों को संतुष्ट करने का प्रयास किया जा रहा है, जबकि मामला बड़ा होने पर कोशिश की जा रही है, मुकदमा नए साल के खाते में ही दर्ज हो। दरअसल पेंडेंसी के बढ़ते आंकड़ों पर महकमे के आला अफसर भी गंभीर नजर आ रहे हैं, वे विभिन्न थानाधिकारियों को तत्परता से मामले सुलझाने की हिदायत लगातार दे रहे हैं।
एसएचओ भी नहीं चाहते हैं कि उनके थानों से संबंधित साल 2015 के रिपोर्ट कार्ड में पेंडेंसी मामलों का और इजाफा हो। साल के अंत में पुलिस पेंडिंग मामलों के आंकड़े बढ़ने से रोकने में जुुटी है, ऐसी स्थिति में इन दिनों थाने-चौकियों पर परिवादियों को एक तारीख को आने को कहा जा रहा है।
चोरी रविवार रात हुई, केस दर्ज कराने के लिए मशक्कत
अलवर गेट थाना इलाके में शातिर चोरों ने सूने मकान के ताले तोड़कर डेढ़ लाख के गहने व करीब बीस हजार रुपए पार कर दिए। बच्चों का गुल्लक भी तोड़कर नकदी ले गए। वारदात रविवार रात की है। परिवार अपने रिश्तेदार की मौत पर शोक जताने गया था। सोमवार सुबह अलवर गेट पुलिस को सूचित किया गया, लेकिन पुलिस ने मुकदमा दर्ज नहीं किया। मंगलवार को भी पुलिस ने उक्त मामले से अनभिज्ञता जाहिर की।
मुकदमे दर्ज नहीं कर रही पुलिस?
वर्ष 2015 के अंत में जिला पुलिस पेंडेंसी 17 फीसदी से घटाकर पांच फीसदी करने में एड़ी-चोटी का जोर लगा रही है। इस साल के लंबित मुकदमों के आंकड़े बढ़ न जाएं, इसलिए पुलिस ने इन दिनों मुकदमे दर्ज करना बंद कर दिया है। पिछले दस दिनों का रिकॉर्ड देखा जाए तो थानों में मुश्किल से बीस मुकदमे ही दर्ज हैं।
जांच का आश्वासन दिया
बिहारीगंज में नौ नंबर पेट्रोल पंप के निकट लाल बिल्डिंग के सामने रहने वाले लोकेश के मकान में किराएदार किरण चौहान ने बताया कि वह सोमवार सुबह पांच बजे अपने मकान पर लौटी तो कमरे का ताला भी टूटा मिला। उसने अपने पति सुमेर सिंह को फोन कर वहां बुलवा लिया। सुमेर सिंह ने बताया कि उसने चोरी होने की सूचना अलवर गेट थाना पुलिस को दी थी, थाने से पुलिस कर्मी भी आए थे, लेकिन वे मामले की जांच करने का आश्वासन देकर चले गए।
एसएचओ से जानकारी लेंगे
अलवर गेट थाना क्षेत्र में चोरी की वारदात की अभी जानकारी मुझे नहीं है। मुकदमा दर्ज नहीं करने के बारे में एसएचओ से जानकारी लेंगे। -डॉ. नितिनदीप ब्लग्गन, एसपी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva